กรมสุขภาพจิต ตั้งน้องเกรซ Miss Thailand World 2019 เป็นแบรนด์แอมบาสเดอร์ ช่วยคนไทยสุขภาพจิตดี
กรมสุขภาพจิต ตั้งน้องเกรซ Miss Thailand World 2019 เป็นแบรนด์แอมบาสเดอร์ ช่วยคนไทยสุขภาพจิตดีนพ.เกียรติภูมิ วงศ์รจิต อธิบดีกรมสุขภาพจิต กล่าวว่า กรมสุขภาพจิตได้ตกลงความร่วมมือกับกองประกวด Miss Thailand World 2019 เพื่อประชาสัมพันธ์และส่งเสริมภาพลักษณ์การทำงานด้านสุขภาพจิตของกระทรวงสาธารณสุข โดยให้การสนับสนุน น้องเกรซ นางสาวนรินทร ชฎาภัทรวรโชติ เป็นทูตด้านสุขภาพจิต เนื่องจากน้องเกรซ เป็นนักศึกษามหาวิทยาลัยธรรมศาสตร์ เอกจิตวิทยาและมีประสบการณ์เป็นอาสาสมัครนักจิตวิทยาปรึกษาช่วยหน่วยงานของมหาวิทยาลัย นอกจากนั้น ยังนำความสนใจและความทุ่มเทในการทำงานด้านสุขภาพจิต เข้าแข่งขันโครงการจิตอาสาของ Miss Thailand World 2019 ได้รับรางวัลชนะเลิศทั้งตัวโครงการและตำแหน่งสูงสุดจากเวทีนี้ ทำให้เชื่อมั่นว่า โครงการ Let Me Hear You นั้น จะสามารถนำมาต่อยอดในระยะยาว และเป็นโครงการที่จะช่วยเหลือสุขภาพจิตของคนไทยได้เป็นอย่างดี ช่วยให้คนไทยมีสุขภาพจิตที่ดีขึ้นและเปิดใจรับฟังกันมากขึ้น กรมสุขภาพจิต กำลังจะเปิดตัวโครงการ “หัวใจมีหู HEART WITH EARS” ซึ่งมีเป้าประสงค์ใกล้เคียงกับโครงการ Let Me Hear You คือรณรงค์ให้คนในสังคมรับบทบาทการเป็นผู้ฟังที่ดีให้มากขึ้น เริ่มจากคนในครอบครัวและเพื่อนสนิทในสถานศึกษา หรือที่ทำงาน หวังช่วยให้ผู้ที่มีความเครียด วิตกกังวล อยู่ในภาวะซึมเศร้า ได้ระบายความทุกข์ใจและมีกำลังใจในการใช้ชีวิตมากขึ้น ลดการสูญเสียในสังคมและลดอัตราการฆ่าตัวตายของคนไทย กรมสุขภาพจิตจึงได้มอบหมายภารกิจจิตอาสาในฐานะแบรนด์แอมบาสเดอร์ ให้กับเกรซ นรินทร ชฎาภัทรวรโชติ Miss Thailand World 2019 เพื่อประชาสัมพันธ์โครงการและร่วมทำกิจกรรมต่างๆ ซึ่งกิจกรรมจะเกิดขึ้นตั้งแต่เดือนกันยายนเป็นต้นไป เริ่มต้นจากวันป้องกันการฆ่าตัวตายโลก 10 กันยายน 2562, วันสุขภาพจิตโลก World Mental Health Day 10 ตุลาคม 2562 และงานสัปดาห์สุขภาพจิตแห่งชาติ ระหว่างวันที่ 1-7 พฤศจิกายน 2562